Dresden
Store norske leksikon,Geografi,Verdens geografi,Europa,Tysklands geografi
Dresden, by i Tyskland, hovedstaden i delstaten Sachsen. Byen ligger ved elven Elben, og trafikken på Elben gir forbindelse både til Nordsjøen og til Tsjekkia. Dresden har 551 000 innbyggere (2017). Byen har et areal på 328 kvadratkilometer, noe som gir en befolkningstetthet på 1678 innbyggere per kvadratkilometer.
Dresden er mest berømt for kulturlandskapet Elbedalen som inkluderer barokkbygningene i Altstadt. Dette området ved elvebredden har tidligere stått på UNESCO verdensarvsliste, men en moderne brokonstruksjon over Elben fikk UNESCO til å fjerne Elbedalen fra listen over verdens kulturarv.Overborgermester i Dresden fra 3. september 2015 er Dirk Hilbert fra FDP. Offentlige institusjoner, kultur Byen er et viktig sentrum for vitenskap og forskning, med teknisk universitet, flere høyskoler, en lang rekke fagskoler, institutt for atomforskning og flere andre vitenskapelige institusjoner.Dresden har verdensry som kunst-, teater- og musikkby. Verdensberømt operahus; Semperoper. Her er også mange museer, botanisk- og zoologisk hage. Bybeskrivelse Elben deler bykjernen i to deler: På venstre bredd (sørbredden) ligger Altstadt, med storparten av byens mest berømte byggverk og parkanlegget Grosser Garten. Neustadt på høyre bredd er først og fremst forretningsstrøk. Det mest berømte av de byggverkene som har gitt Dresden betegnelsen «Firenze ved Elben» er Zwinger (1711–1732), et rikt utsmykket kompleks av paviljonger og gallerier, gjenoppbygd etter andre verdenskrig.Her finnes museer og enestående kunstsamlinger, porselenssamlingen med bl.a. tidlig Meissenporselen, Sempergalleriet med malerisamlingen «Alte Meister», hvor mange av malerkunstens store mestere på 1500- og 1600-tallet er representert. Bygningen Albertinum fra 1500-tallet rommer malerisamlingen «Neue Meister» (tyske malere fra 1800- og 1900-tallet, franske impresjonister) og «Grünes Gewölbe» med kostbarheter fra det saksiske fyrstehus.Andre byggverk er slottet (1530–1535, restaurert i 1889–1901), katedralen Katholische Hofkirche (1738–1755) og Semperoperaen (1878). Disse og mange andre bygninger ble ødelagt under andre verdenskrig, men mange er senere restaurert og gjenoppbygd. Slottet er bare delvis gjenreist. Den store Frauenkirche er fullstendig gjenreist og ble nyinnviet i 2005. Litt utenfor byen ligger slottet Pillnitz, et av verdens største kinesiskinspirerte anlegg. Historikk Dresden ble anlagt av markgreven av Meissen som tysk koloni i et slavisk område i 1216, rett overfor en eldre slavisk fiskerlandsby. I 1549 ble de to småstedene slått sammen til én by. Dresden var residensby for hertugene (senere kurfyrstene) av Sachsen fra 1489. Utsmykningen av byen og ervervelsen av kunstskatter begynte under Johan Georg 2 (1656–1680) og fortsatte under etterfølgerne, særlig under August 2 «den sterke» (1694–1733). Altendresden, den gamle fiskerlandsbyen, brant i 1685 og ble gjenreist som Neustadt, mens bebyggelsen på sørbredden (Neudresden) nå ble Altstadt.13.–14. februar 1945 ble Dresden utsatt for et av de mest voldsomme flyangrep som fant sted under andre verdenskrig. Anslagene over antall drepte har variert fra 35 000 til 135 000; en tysk historikerkommisjon anslo i 2008 tallene til å være lavere, mellom 15 000 og 25 000. 80 prosent av bebyggelsen ble ødelagt. Mange kulturskatter (kunstverk, porselen, håndskrifter med mer) var flyttet før angrepet og ble dermed bevart.Etter krigen er de fleste av barokkbygningene rundt slottet gjenoppbygd i opprinnelig stil, mens det utenfor er bygd en helt ny by. Næringsliv Industriproduksjonen ligger på et høyt foredlingsnivå i Dresden. Dette gjelder spesielt innenfor elektronikk og finmekanikk, optiske instrumenter, fotografiapparater, legemidler, kjemi- og tekstilindustri. Satsing på forskningsinstitutter og tiltrekning av spesialiserte vitenskapsfolk har gjort at mikroelektronikk, romfart-teknikk og solarteknikk er voksende bransjer.I omegnen av byen finnes det mye fruktdyrking og hagebruk. Les mer i Store norske leksikon Tysklands geografi Tyskland